google/wiki40b huggingface dataset:
Valjegrandė

Istorija

Valjegrandė įkurta 1612 m. kovo 30 d. Peru vicekaraliaus Juan de Mendoza y Luna. 1613 m. Ispanijos karalius Pilypas III miestui suteikė karališkąjį statusą. Valjegrandėje gyveno daugiausia kolonizatoriai ir jų palikuonys, taigi, tai buvo prestižinis miestas. 1967 m. netoliese esančiama La Higeros kaimelyje buvo nužudytas Lotynų Amerikos revoliucionierius Če Gevara.
Dvibalsis

Dvibalsis – kalbos garsas, sudarytas iš to paties skiemens garsų, kurie tariami sudaro glaudų junginį.
Balandžio 18

Vardadieniai

Apolonijus – Eitvilas – Girmantė – Undinė – Žara – Kaributas
Palenkės Mendzižeco getas

Palenkės Mendzižeco getas (lenk. Getto w Międzyrzecu Podlaskim, jid. מעזעריטשער געטאָ, Mezericzer geto) – II pasaulinio karo metu, Palenkės Mendzižeco mieste įkurtas žydų getas.
1939 m. rugsėjo pabaigoje miestą užėmė Raudonoji armija, bet spalio pradžioje pagal Molotovo-Ribentropo paktą perdavė miestą Trečiajam Reichui. Prieš perduodant miestą apie 2000 miesto žydų pabėgo į Tarybų Sąjungą. Naciams užėmus miestą iš karto buvo įkurtas getas, kuriame buvo nuo 17,000 iki 24,000 žydų. 1943 m. liepos 17 d. getas buvo likviduotas ir visi žydai išvežti į Treblinkos ir Maidaneko mirties stovyklas. Iš tarpukaryje mieste gyvenusių žydų, kurie sudarė apie 75 % miesto gyventojų, liko gyvi mažiau nei 1 %.
Elastinis jungiamasis audinys

Elastinis jungiamasis skaidulinis audinys – audinys, kurį sudaro taisyklingas glaudusis jungiamasi audinys. Šiame audinyje vyrauja išsišakojusios elastinės skaidulos, tarpus tarp jų užpildo tinklinės ir kolageninės mikroskaidulėlės bei fibrocitai. Dėl elastinių skaidulų gausos audinys atrodo gelsvas. Paplitimas organizme - sprando, balso, varpos ir geltonieji raiščiai, tarp slankstelių lankų.
Elastinio raiščio pamatą sudaro lygiagrečiai gulinčių elastinių skaidulų pluoštai, juos skiria puriojo kolageninio jungiamojo audinio pertvarėlės. Organuose, kurių viduje dažnai kinta spaudimas (stambiosiose arterijose, bronchuose), yra elastinių membranų, sudarytų iš elastinių skaidulų pluoštelių.
Povilas Jurgis Grabovskis

Biografija

Lenkijos bajorų Grabovskių giminės atstovas, herbo „Okša“ savininkas. Generolo-majoro Jono Jurgio Grabovskio (m. 1789) ir Joanos Gruščinskos (apie 1730–1764) sūnus. Abu tėvai buvo kalvinistai.
1771 metais kartu su pusbroliu Steponu Grabovskiu įstojo į kadetų korpusą Varšuvoje, kur mokėsi iki 1775 metų. 1781 metais įstojo į masonų ložę. 1784 metais buvo paskirtas Lietuvos armijos generolu-inspektoriumi ir Valkavisko seniūnu. Tarnavo karininku Prancūzijos armijoje, po to Lietuvos pėstininkų 5-ame pulke paporučikiu ir pulkininku (1789 metais). 1789 metais buvo apdovanotas Švento Stanislovo ordinu.
1784 ir 1788 metais Povilas Grabovskis buvo išrinktas į seimus nuo Valkavisko pavieto. Ketverių metų seimo posėdžių metu pasisakė už armijos rinkimo pagreitinimą, įėjo į Ukrainos streikų klausimų deputaciją. 1791 metais kaip disidentas pasisakė dėl provoslavijos autonomijos ir dalyvavo Pinsko kongregacijoje.
Kiškerenis

Istorija

Kaimas iki 1956 m. sausio 9 d. buvo Kiškerenio rajono centrine gyvenviete. Panaikinus Kiškarenio rajoną, kaimas buvo priskirtas Sindžerėjaus rajonui.
Nuo 1955 m. rugpjūčio 8 d. iki 1992 m. sausio 22 d. vadintas Lazo pavadinimu.

Geografija

Kaimas yra 96 metrai virš jūros lygio.

Gyventojai

Pagal 2004 m. duomenis gyveno 4279 gyventojai. 2018 vyrai, 2261 moterys.
94 procentai gyventojų moldavai, esama ukrainiečių, bei rusų.
Imperatorius Go-Sai

Genealogija

Prieš įsėdimą į sostą, jo vardas buvo Nagahito (良仁).
Jis buvo aštuntas Imperatoriaus Go-Mizuno sūnus. Jis su žmona užaugino 28 vaikus (11 sūnų ir 17 dukterų). Atsižadėjus sosto, jį paveldėjo jo brolis Imperatorius Reigenas. Prieš Go-Sai valdė Imperatorius Go-Komijas.
La Čorera

Istorija

La Čorera susikūrė kaip žemės ūkio darbininkų gyvenvietė 1855 m., žemvaldės Chuanos Bautistos de Koibos žemėse.
Didikų valstybės

Didikų valstybės (lenk. państwa magnackie) – didikų giminių valdytos didžiulės žemės valdos Abiejų Tautų Respublikoje. Jos priklausė Respublikai, tačiau iš tiesų turėjo labai didelę savivaldą, vietines dinastijas ir administracinius centrus. 
Svarbiausi jų tipai buvo ordinacijos, kunigaikštystės ir ponijos. Jos nesutapo su administraciniais vienetais: vaivadijomis ir pavietais.
Alfonsas Bulotas

Biografija

Baigė Išlaužo mokyklą. 1965 m. baigė technikos mokyklą Kaune, 1976 m. – Kauno tarpdiecezinę kunigų seminariją, kunigas.
1976–1983 m. Šiaulių ir Kauno parapijų vikaras. 1983–1990 m. Jurbarko raj. Šimkaičių ir Vadžgirio parapijų administratorius, 1988 m. Jurbarko rajono Sąjūdžio organizatorius. 1990–1991 m. Kauno kunigų seminarijos vedėjas ir dėstytojas. 1990 m. rugpjūčio 26 d. Kaliningrade, prie Knypavos salos, kurioje yra Karaliaučiaus katedros pastatas, aukojo nesankcionuotas Šv. Mišias J. Bretkūno „Biblijos“ vertimo į lietuvių k. 400 m. sukakčiai paminėti. Iš dalies dėl šio įvykio Kaliningrado srities administracija 1990 m. rugsėjo 15 d. leido veikti miesto katalikų bendruomenei. 1991–1992 m. Kauno Šv. Mykolo Arkangelo (Įgulos) bažnyčios rektorius, kartu 1991–1993 m. dirbo administracinį darbą Kauno kurijoje. 1993 m. ir 1995–1996 m. kardinolo V. Sladkevičiaus sekretorius. 1992–1996 m. Kauno apskr. karinis kapelionas. 1996–2002 m. Lietuvos kariuomenės vyr. kapelionas. 1996 m. majoras. Su L. Beniu parengė katalikų kalendorių „Šventųjų gyvenimai“ (1994 m.). Nuo 2003 m. Kauno Šventosios Dvasios parapijos rezidentas. Nuo 2009 m. – Raudondvario (Kauno r.) parapijos altarista. Nuo 2001 11 17 Lietuvos Atsargos Karininkų Sąjungos narys majoras. Kanados „Knight of Columbus“ garbės narys.
Lokinės piliakalnis

Piliakalnis

Piliakalnis įrengtas atskiroje kalvoje, iš pietų, šiaurės ir rytų supamoje pelkių. Kalvą labai suardė karjerai ir arimai, todėl dabar sunku nustatyti pirminę piliakalnio išvaizdą. Atrodo, kad aikštelė buvo orientuota šiaurės – pietų kryptimi, apie 50x30 m dydžio. Dabar jos pietiniame pakraštyje išliko tik 6x7 m dydžio, iki 4 m aukščio piliakalnio aikštelės dalis. Šlaitai lėkšti, 8 m aukščio.
Piliakalnis dirvonuoja, vietomis pradeda augti krūmai.

Aplinkiniai piliakalniai

Šukionių piliakalnis 18 kmĄžuolpamūšės piliakalnis 87 kmLevaniškių piliakalnis 27 km
Marijampolio piliakalnis 25 kmSangailų piliakalnis 17 kmLaičių piliakalnis 8 kmNormainių piliakalnis 20 kmPiliakalnių piliakalnis (Jonava) 12 kmŠinkūnų piliakalnis 3,5 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Mečislovas Vasiliauskas

Mečislovas Vasiliauskas (1877 m. lapkričio 20 d. Liudvinave -1957 m. gegužės 19 d. Stačiūnuose, Pakruojo raj.) – pedagogas, vadovėlių autorius, LTSR nusipelnęs mokytojas (1947 m.).

Biografija

1898 m. baigė Veiverių mokytojų seminariją. Iki 1901 m. mokytojavo Garliavos apylinkėse, už lietuvišką veiklą ištremtas į Odesą. 1904 m. mokytojavo Maskvoje. 1905 m. dirbo Kauno Saulės pradinėje mokykloje, bet žandarų persekiojamas turėjo persikelti į Skrebotiškį, kur mokytojavo iki 1915 m. Karo metais mokytojavo Maskvos lietuvių tremtinių mokyklose, dalyvavo jų draugijų veikloje.
1918–1925 m. dirbo Utenos, Jurbarko ir Biržų-Pasvalio apskričių švietimo skyriuose. 1925–1940 m. pavyzdinės pradinės mokyklos prie Šiaulių mokytojų seminarijos vedėjas, 1940–1945 m. šios seminarijos mokytojas. 1945–1957 m. Stačiūnų septynmetės mokyklos direktorius.
1907–1940 m. išleido 16 knygų, chrestomatijų, elementorių, gramatikų, lietuvių kalbos ir matematikos mokymo metodikų.

Bibliografija

Lietuvių kalbos pradžios mokslo metodika. 2-as pataisytas leidimas. Šiauliai 1924. Skirta pradžios mokyklų mokytojams.
Iremas

UAB Iremas - pramonės įrenginių montavimo ir remonto paslaugų bendrovė, viena didžiausių Jonavos įmonių, Lietuvos koncerno „Achemos grupė" įmonė (pagal dydį - antra). Atlieka itin sudėtingus statybos ir remonto darbus. Sudaro filialai „Kelmerta”, „Letenerga”, Metalo bandymų laboratorija ir dukterinė įmonė „IREMAS GmbH“. Įkurta 1998 m. 750 darbuotojų. Metinė apyvarta - 10 mln. eurų (2007 m.). Lietuvos inžinerinės pramonės asociacijos narė.
Generalinis direktorius - Algirdas Ivanauskas.
Adresas - Jonalaukio kaimas, Ruklos seniūnija, LT-55296 Jonavos rajonas.

Veikla

Montuoja metalo konstrukcijas, vamzdynus, aukšto slėgio garo katilus ir kitus slėginius indus, turbinas, ventiliatorius, kėlimo ir transportavimo įrenginius, pramoninius šaldymo įrenginius. Gamina slėginius indus, vamzdynų ir metalo konstrukcijų mazgus. Įmonės specialistai radiografiniais ir ultragarsiniais prietaisais tikrina suvirintus sujungimus, matuoja įkaitusių paviršių temperatūrą, vamzdynų sienelių storį bei kietumą. Klientai – stambiausios Lietuvos chemijos pramonės įmonės, logistikos, energetikos bendrovės.
Filialas „Kelmerta” užsiima uosto įrenginių montavimu, remontu, eksploatavimu ir priežiūra Klaipėdos jūrų uoste. Įmonės filialas remontuoja įvairių tipų kranus, automobilių transporto įrangą, laivus, siurblius, kompresorius, metalo konstrukcijas, vidaus degimo variklius.
Filialas „Letenerga” montuoja, instaliuoja, remontuoja elektros įrenginius. Taip pat gamina vamzdinius elektros kaitinimo elementus. Įmonė remontavo chemijos pramonės, įvairius elektros įrenginius, kurių galingumų diapazonas – nuo 0,1 iki 63000 kW. Atlieka elektros matavimus iki 110kV, elektros įrenginių bandymus, paleidimo, derinimo darbus, nustato elektros kabelių trasų bei kabelio gedimo vietas, diegia ir aptarnauja kompiuterizuotas telemechanikos sistemas.
2000 m. gautas paslaugų teikimo kokybę patvirtinantis sertifikatas (įmonėje įdiegta kokybės valdymo sistema pagal EN ISO 9001:2000 reikalavimus).
2004 m. Zolingene (Vokietija) įkurta dukterinė įmonė „IREMAS GmbH“ (vadovas Vytautas Sutkus), atliekanti darbus Vokietijoje ir kitose ES šalyse.
Tarpvyriausybinė klimato kaitos komisija

Tarpvyriausybinė klimato kaitos komisija (IPCC, Intergovernmental Panel on Climate Change) – mokslinė institucija, kurios tikslas yra įvertinti žmogaus sukeltos klimato kaitos riziką. Komisiją 1988 m. įsteigė Pasaulinė meteorologijos organizacija (WMO) ir Jungtinių Tautų Aplinkos apsaugos programa (UNEP).
IPCC neatlieka tyrimų ir nestebi klimato bei susijusių reiškinių. Pagrindinė institucijos veikla apima specialiųjų ataskaitų, susijusių su Jungtinių Tautų bendrosios klimato kaitos konvencijos įgyvendinimu, leidimą. Komisijos ataskaitų duomenys plačiai naudojami daugelyje klimato diskusijų, ir laikomi autoritetingais šaltiniais.
2007 m. IPCC kartu su buvusiu JAV viceprezidentu Al Gore buvo skirta Nobelio taikos premija.
Pranciškonų rūmai

Pranciškonų rūmai –  vienuolyno pastatai, esantys Vilniaus senamiestyje, Trakų gatvė 9/Pranciškonų gatvė 1.

Istorija

Vienuolynas buvo nusavintas Sovietmečiu. 1940 m.  nacionalizuotas turtas buvo perduotas naudoti Profesinių sąjungų tarybai. Ši juo leido naudotis Lietuvos mokslo techninėms draugijoms.  Lietuvos mokslo ir technikos draugijų asociacija  1991 m. liepos 2 d. kartu su kitais asmenimis įsteigė UAB "Mokslo ir technikos rūmai" ir 1991 m. liepos 11 d. aktu  bendrovės akcijas apmokėjo vienuolyno pastatais, tuo metu priklausiusiais valstybei. Įmonė vėliau pervadinta į UAB "Pranciškonų rūmai".
2004 m. liepos 14 d. Mažesniųjų brolių konventualų (Pranciškonų) ordino vienuolynas  kreipėsi į teismą prašydamas  įpareigoti atsakovą UAB "Pranciškonų rūmai" grąžinti pastatus Lietuvos valstybei. 
2013 m. vasario 8 d. Lietuvos Aukščiausiasis Teismas po 9 metų bylinėjimosi vienuolyno pastatus grąžino valstybei. 
 Vilniaus universitetas pageidavo, kad juose įsikurtų Lituanistikos centras. Užimti pastatus svarstė ir Lietuvos nacionalinis muziejus. Grupė žinomų istorikų  siūlė  vienuoliams komplekse grąžinti tik 200-300 kv. m patalpų, o kituose   beveik 6 tūkst. kv. m plotuose  įkurti Lietuvos kultūros istorijos centrą.
Parmos katedra

Parmos katedra (it. Duomo di Parma) – yra romanikos stiliaus bažnyčia-katedra Italijoje Parmos mieste. Katedra pagarsėjusi Renesanso dailės meistro Koredžo tapyba.

Istorija

Manoma, kad toje vietoje buvo krikščionių šventykla nuo VI amžiaus. Katedros statyba buvo pradėta 1059 m. vyskupo Pietro Cadalus, pašventinta 1116 m. popiežiaus Paskalio II-jo, tačiau jau 1117 m. buvo apgadinta žemės drebėjimo. Dabartinis fasadas baigtas 1178 m., gotikinio stiliaus varpinė pastatyta 1284–1294 m. Katedros kupolo freską „Mergelės paėmimą į dangų“ 1522–1530 m. sukūrė Koredžas.
Čidlis

Istorija

1894–1974 m. Čidlis sudarė bendrą miesto rajoną su Gatliu.
Lara Fabian

Biografija

Lara gimė Belgijoje belgo ir sicilietės šeimoje. Pirmus penkerius metus gyveno Sicilijoje, vėliau persikėlė į Briuselį. Čia pradėjo dainuoti, šokti ir groti pianinu.
Lara savo karjerą pradėjo būdama 14 metų. Jos tėvas buvo gitaristas, su juo grodavo muzikos klubuose. 1986 metais atlikėja laimėjo konkursą Tremplin de la chanson, o 1987-aisais įrašė debiutinę dainą „L’Aziza est en pleurs“.
Laros tarptautinė karjera prasidėjo 1988 metais, kai 1988 m. „Eurovizijos“ konkurse su daina „Croire“ atstovaudama Liuksemburgui, užėmė ketvirtąją vietą. „Croire“ Europoje parduota apie 600 tūkstančių egzempliorių bei kūrinys buvo įrašytas vokiečių (Glaub) ir anglų (Trust) kalbomis.
Kastytis Kerbedis

Kastytis Kerbedis (1963 gegužės 23 d., Panevėžyje) – lietuvių populiariosios estrados dainininkas. Išgarsėjo XX a. 9-ojo dešimtmečio pabaigoje.

Biografija

Tėvai dirbo policijoje. Turi sesę dvynę ir du dvynius brolius. Ypač išgarsėjo po to, kai 1988 m. prestižiniame Jūrmalos festivalyje tapo pirmuoju dainininku iš Lietuvos, pelniusiu laureato vardą ir namo parvežusiu trečiąją vietą. Vedęs, žmona – Aida, turi tris vaikus: sūnus Tadą ir Kasparą, dukrą Konstanciją.
Marija Černiauskaitė

Biografija

Mokėsi Zarasų gimnazijoje. 1953 m. baigė LSSR dramos teatro vaidybos studiją. Dėstytojai: Povilas Bekeris, Valys Derkintis, Juozas Grybauskas, Galina Jackevičiūtė, Jadvyga Jovaišaitė, Aleksandras Kernagis, Juozas Siparis ir kt. 1953–1960 m. ir nuo 1961 m. Klaipėdos dramos teatro, 1960–1961 m. Kauno dramos teatro aktorė.
Sukūrė daugiau kaip 100 vaidmenų. Vaidyba lyriška, dramatiška. 
Lietuvos bajorų sąjungos narė. Gyvena Klaipėdoje. Vyras aktorius ir režisierius Balys Barauskas.
Sarvaeras

Sarvaeras (rus. сарваер, iš angl. surveyor 'inspektorius') – XVIII a. Rusijos imperijos karinio laivyno laipsnis ir pareigos, Rangų lentelėje priskirtos VI klasei.
Pagal rangą laivo sarvaeras (rus. сарваер корабельный) atitiko laivyno pirmo rango kapitoną ir armijos pulkininką.
Sarvaero pareigos buvo stebėti laivų statymą, laivų statyklų būklę, veikiančius laivyno laivus.
Tiesiūniškiai

Istorija

1910 m. minimas juodraštinėje Balninkų priešvedybinės apklausos knygoje.
Dalius Jankauskas

Biografija

1994 m. baigė Alizavos vidurinę mokyklą.
Tėvynės sąjungos narys, Kupiškio skyriaus pirmininkas, 2006 m. Lietuvos valstiečių liaudininkų sąjungos Kupiškio rajono skyriaus narys. 2004–2007 m. Kupiškio rajono savivaldybės tarybos narys.
Telefoninė bankininkystė

Šis straipsnis yra apie banko paslaugų teikimą telefoniniu ryšiu. Banko paslaugų teikimas specifinėmis mobiliųjų telefonų technologijomis (SMS, WAP) yra aptariamas straipsnyje Mobilioji bankininkystė
Telefoninė bankininkystė – banko paslaugų teikimas telefonu.

Rūšys

Skiriamos dvi telefoninės bankininkystės rūšis – automatizuotos paslaugos, kai klientas bendrauja su automatu, kurį valdo spausdamas telefono mygtukus, bei banko specialisto paslaugos.
Kliento atpažinimui paprastai naudojama slaptažodžių sistema.

Automatinės paslaugos

Klientas bendrauja su autoatsakikliu (vadinamąja IVR sistema), kurį valdo mygtuko paspaudimais (DTMF signalais).
Šiuo būdu paprastai iš banko sužinoma informaciją apie sąskaitos likutį, atliktas praeitas operacijas, taip pat kitokią bankinę informaciją, pavyzdžiui, valiutų kursus.
Taip pat kartais galima atlikti veiksmus su sąskaitomis, pavyzdžiui, pervesti pinigus į kitą sąskaitą.
Automatinės paslaugos paprastai teikiamos visą parą.

Specialisto paslaugos

Šiuo būdu telefonu kalbamasi su banko specialistu. Paprastai toks specialistas gali padaryti tą patį, ką ir banko darbuotoja banko padalinyje, išskyrus grynųjų pinigų priėmimą ar išmokėjimą.
Tokiu būdu dažniausiai galima atlikti daugiau bankinių operacijų, nei automatizuotąja sistema, tačiau specialisto paslaugos taip pat yra brangesnės.
Augustas Uktveris

Biografija

1974 m. baigė Endriejavo vidurinę mokyklą, 1980 m. baigė Lietuvos žemės ūkio akademiją, įgijo ekonomisto-organizatoriaus specialybę.
1980 m. „Valstiečių laikraščio“ ekonomikos skyriaus korespondentas. 1983–1990 m. – žurnalo „Švyturys“ skyriaus redaktorius. Nuo 1991 m. iki 1993 m. dirbo Lietuvos Respublikos aplinkos apsaugos departamente ir kartu redagavo laikraštį „SOS“, nuo 1993 m. – „Žaliasis pasaulis“. 1993 m. įsteigė Ekologinio švietimo centrą ir tapo jo vadovu; kartu laikraščio „Žaliasis pasaulis“ vyriausias redaktorius. Rašo daugiausia aplinkos apsaugos klausimais.
Zalaegerszegi TE

Istorija

Klubo ištakos siekia 1920 m., kai buvo įkurtas Zalaegerszeg TE (ZTE).
2002 m. tapo šalies čempionais.
Arūnas Robertas Kaminskas

Arūnas Robertas Kaminskas (1957 m. rugpjūčio 24 d. Čikagoje, JAV) – orkestro ir choro dirigentas.

Biografija

Muzikos mokėsi Ilinojaus universitete, kur 1980 m. įgijo bakalauro laipsnį, o 1981 m. Northwestern universitete gavo magistro laipsnį.
Nuo 1977 m. pradėjo dirbti Čikagos lietuvių operoje – 1982 m. debiutavo diriguodamas Carl Maria von Weber operos „Laisvasis šaulys“ spektaklį. Kaip svečias dirigavo Grant Parko simfoniniam orkestrui Čikagoje, dirbo Ilinojaus simfoninio orkestro dirigento padėjėju. 1984 m. Čikagos lietuvių operoje dirigavo kelis Ch. Gounod „Fausto“ spektaklius, taip pat G. Verdi „Don Carlos“, G. Rossini „Vilių Telj“ („Guillaumes Tell“), G. Bizet „Carmen“, B. Smetanos „Parduotąją nuotaką“ ir kt. Paminėtinas 1987 m. lapkričio 28 d. koncertas Cicero Mortono mokyklos salėje, kur griežė 70 muzikantų simfoninis orkestras, dalyvavo 56 dalyvių operos choras ir solistai. Buvo atlikta V. Jakubėno kantata „De profundis“, M. K. Čiurlionio simfoninė poema „Jūra“, K. V. Banaičio operos „Jūratė ir Kastytis“ pirmasis veiksmas, J. Naujalio – J. Juzeliūno „Lietuva brangi".
Nuo 1987 m. A. Kaminskas evangelikų liuteronų Tėviškės parapijos choro vadovas ir vargonininkas. Kurį laiką talkino „Dainavos“ meno ansambliui, akompanavo Lietuvos Vyčių chorui. Su „Dainavos“ meno ansambliu ir Lietuvos Vyčių choru atliko J. Govėdo giesmę „Kristui Karaliui" Kanadoje, Klivlende, Rome (dirigavo A. Kaminskas). Su F. Strolia diriguodavo ir lietuvių styginių ansambliui.
Mūsų Vilnius

„Mūsų Vilnius“ – Vilniui vaduoti sąjungos žurnalas, leistas 1928–1938 m. Kaune.

Žurnalas

1928–1929 m. ėjo kartą per mėnesį, 1931–1933 m. – kas dešimt dienų, nuo 1934 m. – 2 kartus per mėnesį. Spausdino Vilniaus spaustuvė Kaune. Tiražas 8000 egz. (1931 m.). 
Rašė apie Lenkijos okupuoto Vilniaus krašto problemas, sąjungos veiklą, lietuvių persekiojimą, etnocidą, kėlė Vilniaus išvadavimo klausimus.
Bendradarbiavo: Danielius Alseika, Pulgis Andriušis, Vytautas Pranas Bičiūnas, Mykolas Biržiška, Liudas Dovydėnas, Kazys Inčiūra, Antanas Juška, Fabijonas Kemėšis, Simas Miglinas, Antanas Miškinis, Juozas Purickis, Donatas Roda, Pijus Ruseckas, Edvardas Turauskas, Jonas Vaidelys, Juozas Tumas-Vaižgantas ir kiti.
Algis Čeponis

Biografija

1989 m. baigė Kauno politechnikos institutą, inžinierius statybininkas.
UAB „Lino apdaila“ Šilumos ir vandentiekio ūkio vadovas.
Lietuvos politinių kalinių ir tremtinių sąjungos, partijos Tėvynės sąjunga - Lietuvos krikščionys demokratai Panevėžio miesto skyriaus narys. Nuo 2011 m. Panevėžio miesto savivaldybės tarybos narys. 
Žmona Neringa, vaikai Aistis, Ugnė.
Gakta

Gakta (lot.  mons pubis) – iškilumas pilvo apačioje virš lytinių organų, ties gaktine sąvarža. Gaktos poodinis riebalų sluoksnis yra storesnis nei kitur (taip apsaugo gaktikaulį), sulaukus lytinės brandos apauga plaukais. Po menopauzės ar kastracijos plaukai išretėja, išnyksta jų garbanotumas.
Moters gakta kartais vadinama Veneros kalva (mons veneris).
Gakta – viena iš erogeninių zonų.
Xie Siyi

Biografija

2015 m. debiutavo 2015 m. pasaulio vandens sporto čempionate, kuriame 1 m šuoliuose nuo tramplino finale surinko 404,4 taškus ir tapo pasaulio čempionu. Mišrių komandų rungtyje (poroje su Chen Ruolin) pelnytas bronzos medalis. 2017 m. pasaulio vandens sporto čempionato 3 m tramplino pasaulio čempionas, sinchroninių šuolių vicečempionas (poroje su Cao Yuan). 2018 m. atstovavo Kiniją 2018 m. Azijos žaidynėse, kuriose pelnė auksą sinchroniniuose šuoliuose nuo tramplino ir auksą individualiuose šuoliuose nuo 3 m tramplino. Tais pačiais metais laimėta pasaulio taurė. 2019 m. pasaulio vandens sporto čempionato nugalėtojas sinchroniniuose šuoliuose (kartu su Cao Yuan). Sportininkas taip pat pelnė kelialapį į 2020 m. vasaros olimpines žaidynes.
Dabužių Kristaus Žengimo į dangų bažnyčia

Istorija

Dabužiuose 1800 m. buvo medinė, šiaudais dengta koplyčia. Joje 1913 m. pradėtos laikyti gegužinės pamaldos. Vyskupas 1915 m. įsakė Anykščių klebonui koplyčioje laikyti pamaldas kartą per mėnesį.
1916–1920 m. buvo nuolatinis kunigas – Jonas Baltušis. Prie koplyčios jis pristatė zakristiją. Kunigo Mykolo Rusecko rūpesčiu 1922 m. pastatyta klebonija, plytinė, įsteigtos kapinės. Kunigo Igno Bernotavičiaus ir Bronislovo Masioko, Dabužiuose klebonavusio 1934–1940 m., rūpesčiu 1926–1935 m. pastatyta dabartinė mūrinė bažnyčia (vadovavo techn. Antanas Banionis, prižiūrėjo inž. Pranciškus Markūnas). Ji 1940 m. konsekruota. Iš Pienionių dvaro koplyčios gauta liturginio inventoriaus.

Architektūra

Bažnyčia turi neogotikos bruožų, vienabokštė, stačiakampio plano. Vidus 3 navų. Yra 3 altoriai (įrengė Antanas Leviška). Šventorius aptvertas.
Socialistinis lenktyniavimas

Socialistinis lenktyniavimas (социалистическое соревнование) tarybinė varžymosi tarp darbo kolektyvų ir tarp atskirų darbuotojų forma, praktikuota TSRS ir Rytų bloko šalyse.

Konkurencija ir socialistinis lenktyniavimas

Sąvoka „socialistinis lenktyniavimas“ įvesta sąmoningai siekiant atskirti ją nuo sovietų ideologų neigiamai vertintos rinkos konkurencijos, kuri esą palanki tik kapitalistams, o socialistinis lenktyvimas esą naudingas visiems.

Organizavimas

Nors socialistinis lenktyniavimas oficialiai laikytas savanorišku, kaip ir su kitais savanoriškais dalykais Tarybų Sąjungoje jis faktiškai buvo privalomas visose ūkio srityse: pramonėje, žemės ūkyje, įstaigose ir tokiose institucijose kaip mokyklos, ligoninės, kariuomenė, profesinės sąjungos. Visur, išskyrus karines pajėgas, už socialistinio lenktyniavimo organizavimą buvo atsakingos tarybinės profsąjungos.
Svarbus socialistinio lenktyniavimo komponentas buvo „socialistiniai įsipareigojimai“ (социалистические обязательства). Nors gamybiniai planai buvo laikomi pagrindiniu rodikliu, darbuotojai ir darbo kolektyvai turėjo prisiimti „socialistinius įsipareigojimus“ ar net „padidintus socialistinius įsipareigojimus“ (повышенные соцобязательства) viršijančius planą.
Socialistinio lenktyniavimo gairės paprastai buvo siejamos su didžiosiomis socialistinėmis ir komunistinėmis šventėmis bei žymiomis datomis, pvz., Lenino gimtadieniais arba Spalio revoliucijos metinėmis.
Laimėtojai buvo skatinami materialiai ir morališkai. Materialiniais paskatinimais galėjo būti pinigai, sunkiau prieinamos prekės ar kitokios socialistinės sistemos gėrybės, pvz., kelialapiai į poilsiavietes, leidimai išvykti į užsienį, galimybės gauti butą arba automobilį be eilės ir pan. Moraliniais paskatinimais buvo diplomai, garbės raštai, portretai „garbės lentose“; darbo kolektyvams buvo suteikiama „Socialistinio lenktyniavimo laimėtojo pereinamoji vėliava“ (Переходящее знамя победителя в социалистическом соревновании).